**INFORMATĪVAIS ZIŅOJUMS**

par Būvniecības likumam pakārtoto normatīvo aktu projektu

sagatavošanas gaitu (no 2015.gada 1.janvāra līdz 2014.gada 30.aprīlim)

Ministru kabineta 2014.gada 7.oktobra sēdē, izskatot noteikumu projektu „Būvspeciālistu kompetences novērtēšanas un patstāvīgās prakses uzraudzības noteikumi”, protokollēmuma (prot.Nr.53, 21.§, TA-703) 2.punktā tika uzdots Ekonomikas ministrijai reizi ceturksnī iesniegt izskatīšanai Ministru kabineta sēdē informāciju par Būvniecības likumam pakārtoto normatīvo aktu projektu sagatavošanas gaitu.

Informatīvais ziņojums „Par Būvniecības likumam pakārtoto normatīvo aktu projektu sagatavošanas gaitu (no 2014.gada 1.oktobra līdz 2014.gada 30.decembrim)” tika izskatīts Ministru kabineta 2015.gada 27.janvāra sēdē (TA-112, prot. Nr.5, 72.§). Informatīvajā ziņojumā tika norādīti normatīvie akti, kas Ministru kabinetam jāizdod uz Būvniecības likuma 5.pantā doto deleģējumu, kā arī tika norādīta Ekonomikas ministrijas turpmākā rīcība Latvijas būvnormatīvu izstrādē.

Ekonomikas ministrija informē par progresu normatīvo aktu sagatavošanā laika posmā no š.g.1.janvāra līdz 30.aprīlim.

**I. Par progresu normatīvo aktu sagatavošanā:**

1. Ekonomikas ministrija ir sagatavojusi līdz 2015.gada 30.aprīlim un Ministru kabinets (turpmāk – MK) ir pieņēmis šādus normatīvos aktus (*skat. Tabulu Nr.1*):

1) grozījumi Ministru kabineta 2014.gada 25.marta noteikumos Nr.156 „Būvizstrādājumu tirgus uzraudzības kārtība”, kas tika sagatavoti pamatojoties uz 2014.gada 3.jūlija grozījumiem Būvniecības likuma 5.panta pirmās daļas 10.punktā, kur tika paplašināts deleģējums Ministru kabinetam izdot noteikumus - *10) nosaka kārtību, kādā veic būvizstrādājumu tirgus uzraudzību, bet būvizstrādājumiem, uz kuriem nav attiecināmas Eiropas Parlamenta un Padomes regulas (ES) Nr.* [*305/2011*](http://eur-lex.europa.eu/eli/reg/2011/305?locale=LV)*, ar ko nosaka saskaņotus būvizstrādājumu tirdzniecības nosacījumus un atceļ Padomes direktīvu* [*89/106/EEK*](http://eur-lex.europa.eu/eli/dir/1989/106?locale=LV) *prasības, arī kārtību, kādā izvirza prasības būvizstrādājuma atbilstībai, pieprasa un saņem būvizstrādājumu paraugus, veic laboratoriskās vai cita veida ekspertīzes, un gadījumus, kad izdevumus par attiecīgu ekspertīžu veikšanu sedz būvizstrādājuma ražotājs vai izplatītājs.*

Grozījumos saglabāts regulējums attiecībā uz būvizstrādājumiem, uz kuriem ir attiecināmas saskaņotās tehniskās specifikācijas. Savukārt attiecībā uz pārējiem būvizstrādājumiem noteikumi ir papildināti un precizēti atbilstoši jaunajam deleģējumam Būvniecības likumā.

Attiecībā uz būvizstrādājumiem, uz kuriem attiecināmas 1.pielikuma Latvijas valsts standarti, tie ir uzskatāmi par piemērojamiem standartiem.

Savukārt attiecībā uz būvizstrādājumiem, uz kuriem neattiecas saskaņotās tehniskās specifikācijas un noteikumu 1.pielikuma Latvijas valsts standarti grozījumos ir iekļautas minimālās prasības dokumentācijai, kuru nepieciešams pievienot katrai saražotai būvizstrādājumu partijai, piedāvājot būvizstrādājumu Latvijas tirgū. Importētājs ir viens no tirgus dalībniekiem. Saskaņā ar Būvizstrādājumu regulas 2.panta 21.punktu “importētājs” ir jebkura fiziska vai juridiska persona, kas Savienībā veic uzņēmējdarbību un kādas trešās valsts būvizstrādājumu laiž Savienības tirgū. Importētājs uzskatāms par pirmo trešās valsts būvizstrādājumu izplatītāju Eiropas Savienībā;

2) grozījumi Ministru kabineta 2014.gada 25.februāra noteikumos Nr.116 „Būvkomersantu reģistrācijas noteikumi”, kuri sagatavoti pamatojoties uz Ministru kabineta 2014.gada 19.novembra sēdes protokola Nr.63, 22.§ „Informatīvais ziņojums „Par valsts nodevu būvniecības pakalpojumiem””, 4.punktu, kurā noteikts Ekonomikas ministrijai sagatavot un normatīvajos aktos noteiktā kārtībā līdz 2015.gada 30.janvārim iesniegt izskatīšanai Ministru kabinetā tiesību aktu projektu par grozījumiem Ministru kabineta 2014.gada 25.februāra noteikumos Nr.116 „Būvkomersantu reģistrācijas noteikumi”, precizējot šī protokollēmuma 2.punktā minētās nodevas apmēru un maksāšanas kārtību atbilstoši informatīvā ziņojuma secinājumu daļā ietvertajam risinājumam.

Valsts nodeva ir diferencēta atkarībā no būvkomersanta sniegto pakalpojumu apjoma konkrētajā gadā, tādējādi nodrošinot taisnīgāku pieeju nozares finansēšanas jautājumā, t.i. komersantam ar lielāku apgrozījumu nosakot lielāku maksājamo nodevu, savukārt komersantam ar mazāku apgrozījumu – attiecīgi mazāku maksājamo nodevu. Nodeva nav piemērojama attiecībā uz būvniecības pakalpojumiem arhitektūras jomā un būvniecības jomā projektēšanas un inženierizpētes specialitātēs.

Būvkomersantu reģistrs ir publisks reģistrs. Viens no publiskās reģistrācijas pamatprincipiem ir publiskās ticamības princips. Būvkomersanti, iesniedzot ikgadējo informāciju būvkomersantu reģistrā par sniegto būvniecības pakalpojumu apjomu, publiski apliecina, ka informācija ir ticama. Būvkomersants ir ieinteresēts sniegt ticamu informāciju, ņemot vērā, ka apgrozījums ir būtisks rādītājs publiskajos iepirkumos. Nepieciešamības gadījumā reģistra iestāde izlases kārtībā var pārbaudīt datu ticamību un konstatējot nepatiesus datus, var izslēgt būvkomersantu no reģistra. Datu atbilstība tiek pārbaudīta arī šobrīd, ja reģistra iestāde konstatē, ka iesniegumā norādītie dati savstarpēji vai atbilstoši Valsts ieņēmumu dienestā sniegtajam kopējam apgrozījumam neatbilst.

Tabula Nr.1

|  |  |  |  |  |  |
| --- | --- | --- | --- | --- | --- |
| Nr.  p.k. | Pieņemti MK sēdē (datums, protokols Nr.) | MK noteikumu numurs | Nosaukums | Publicēts | Stājās spēkā |
| 1. | 2015.gada 10.februārī (prot.Nr.7, 2.§) | 69 | Grozījumi Ministru kabineta 2014.gada 25.marta noteikumos Nr.156 **„Būvizstrādājumu tirgus uzraudzības kārtība”** | ["Latvijas Vēstnesis"](https://www.vestnesis.lv/ta/id/272379-grozijumi-ministru-kabineta-2014-gada-25-marta-noteikumos-nr-156-buvizstradajumu-tirgus-uzraudzibas-kartiba-), 38 (5356), 24.02.2015. | 2015.gada 25.februārī |
| 2. | 2015.gada 24.martā  (prot.Nr.16, 6.§) | 139 | Grozījumi Ministru kabineta 2014.gada 25.februāra noteikumos Nr.116 **„Būvkomersantu reģistrācijas noteikumi”** | ["Latvijas Vēstnesis"](https://www.vestnesis.lv/ta/id/273224-grozijumi-ministru-kabineta-2014-gada-25-februara-noteikumos-nr-116-buvkomersantu-registracijas-noteikumi-), 66 (5384), 02.04.2015. | 2015.gada 3.aprīlī |

2. Ministru kabineta 2015.gada 7.aprīļa sēdē tika pieņemti Ministru kabineta rīkojumi, kuros Ministru kabinets ir deleģējis vairākas sertificēšanas institūcijas veikt būvspeciālistu kompetences novērtēšanu un patstāvīgās prakses uzraudzību. Deleģēšanas līgumus uz pieciem gadiem slēdz ekonomikas ministre. Tāpat šajā Ministru kabineta sēdē tika pieņemti šo sertificēšanas institūciju maksas cenrāži *(skat. Tabulu Nr.2)* :

1) ievērojot Ministru kabineta 2014.gada 7.oktobra noteikumu Nr.610 „Būvspeciālistu kompetences novērtēšanas un patstāvīgās prakses uzraudzības noteikumi” 3.punktā minēto prasību, saskaņā ar Valsts pārvaldes iekārtas likuma 45.panta pirmo daļu un Būvniecības likuma 13.panta trīspadsmito daļu Ministru kabinets ir deleģējis (Ministru kabineta rīkojums) veikt būvspeciālistu kompetences novērtēšanu un patstāvīgās prakses uzraudzību:

- arhitektūras jomā Latvijas Arhitektu savienību;

- būvniecības jomas būvinženiera vai saistītās inženierzinātnes profesijas specialitātēs un darbības sfērās biedrību „Latvijas Siltuma, gāzes un ūdens tehnoloģijas inženieru savienība”;

- elektroenerģētikas jomas inženierzinātnes profesijas specialitātēs un darbības sfērās Latvijas Elektroenerģētiķu un Energobūvnieku asociāciju;

- būvniecības jomas būvinženiera vai saistītās inženierzinātnes profesijas specialitātēs un darbības sfērās Latvijas Būvinženieru savienību;

- elektroenerģētikas jomas inženierzinātnes profesijas specialitātēs un darbības sfērās Latvijas Elektriķu brālību;

- būvniecības jomas būvinženiera vai saistītās inženierzinātnes profesijas specialitātēs un darbības sfērās Latvijas Dzelzceļnieku biedrību.

2) Ministru kabineta 2014.gada 7.oktobra noteikumu Nr.610 „Būvspeciālistu kompetences novērtēšanas un patstāvīgās prakses uzraudzības noteikumi” (turpmāk – noteikumi) 50.punkts nosaka, ka maksa par sākotnējo kompetences novērtēšanu sertifikāta saņemšanai ir *150 euro* un Ministru kabinets apstiprina patstāvīgās prakses uzraudzības gada maksas apmēru un maksas apmēru par papildu sertificēšanas pakalpojumiem. Lai nodrošinātu minētā uzdevuma izpildi, ir pieņemti noteikumi, kur noteikts deleģēto sertificēšanas institūciju valsts pārvaldes uzdevumu ietvaros sniegto maksas pakalpojumu cenrādis:

- biedrības „Latvijas Siltuma, gāzes un ūdens tehnoloģijas inženieru savienība” **Būvniecības speciālistu sertificēšanas centra;**

- Latvijas Arhitektu savienības Sertificēšanas centra;

- Latvijas Dzelzceļnieku biedrības Sertificēšanas centra;

- Latvijas Būvinženieru savienības Būvniecības speciālistu sertifikācijas institūcijas;

- Latvijas Elektriķu brālības Sertifikācijas departamenta;

- Latvijas Elektroenerģētiķu un Energobūvnieku asociācijas Specializētā sertifikācijas centra.

Tabula Nr.2

|  |  |  |  |  |  |
| --- | --- | --- | --- | --- | --- |
| Nr.  p.k. | Pieņemti MK sēdē (datums, protokols Nr.) | MK noteikumu vai rīkojuma numurs | Nosaukums | Publicēts | Stājās spēkā |
|  | 2015.gada 7.aprīlī  (prot.Nr.18 46.§) | Rīkojums  Nr.181 | Par būvspeciālistu kompetences novērtēšanas un patstāvīgās prakses uzraudzības deleģēšanu biedrībai „Latvijas Siltuma, gāzes un ūdens tehnoloģijas inženieru savienība” | ["Latvijas Vēstnesis"](https://www.vestnesis.lv/ta/id/273425-par-buvspecialistu-kompetences-novertesanas-un-patstavigas-prakses-uzraudzibas-delegesanu-biedribai-latvijas-siltuma-gazes-un-u...), 73 (5391), 15.04.2015. | 2015.gada 14.aprīlī |
|  | 2015.gada 7.aprīlī  (prot.Nr.18 47.§) | Rīkojums  Nr.182 | Par būvspeciālistu kompetences novērtēšanas un patstāvīgās prakses uzraudzības deleģēšanu Latvijas Elektroenerģētiķu un Energobūvnieku asociācijai | ["Latvijas Vēstnesis"](https://www.vestnesis.lv/ta/id/273425-par-buvspecialistu-kompetences-novertesanas-un-patstavigas-prakses-uzraudzibas-delegesanu-biedribai-latvijas-siltuma-gazes-un-u...), 73 (5391), 15.04.2015. | 2015.gada 14.aprīlī |
|  | 2015.gada 7.aprīlī  (prot.Nr.18 48.§) | Rīkojums  Nr.183 | Par būvspeciālistu kompetences novērtēšanas un patstāvīgās prakses uzraudzības deleģēšanu Latvijas Arhitektu savienībai | ["Latvijas Vēstnesis"](https://www.vestnesis.lv/ta/id/273425-par-buvspecialistu-kompetences-novertesanas-un-patstavigas-prakses-uzraudzibas-delegesanu-biedribai-latvijas-siltuma-gazes-un-u...), 73 (5391), 15.04.2015. | 2015.gada 14.aprīlī |
|  | 2015.gada 7.aprīlī  (prot.Nr.18 49.§) | Rīkojums  Nr.184 | Par būvspeciālistu kompetences novērtēšanas un patstāvīgās prakses uzraudzības deleģēšanu Latvijas Būvinženieru savienībai | ["Latvijas Vēstnesis"](https://www.vestnesis.lv/ta/id/273425-par-buvspecialistu-kompetences-novertesanas-un-patstavigas-prakses-uzraudzibas-delegesanu-biedribai-latvijas-siltuma-gazes-un-u...), 73 (5391), 15.04.2015. | 2015.gada 14.aprīlī |
|  | 2015.gada 7.aprīlī  (prot.Nr.18 50.§) | Rīkojums  Nr.185 | Par būvspeciālistu kompetences novērtēšanas un patstāvīgās prakses uzraudzības deleģēšanu Latvijas Elektriķu brālībai | ["Latvijas Vēstnesis"](https://www.vestnesis.lv/ta/id/273425-par-buvspecialistu-kompetences-novertesanas-un-patstavigas-prakses-uzraudzibas-delegesanu-biedribai-latvijas-siltuma-gazes-un-u...), 73 (5391), 15.04.2015. | 2015.gada 14.aprīlī |
|  | 2015.gada 7.aprīlī  (prot.Nr.18 51.§) | Rīkojums  Nr.186 | Par būvspeciālistu kompetences novērtēšanas un patstāvīgās prakses uzraudzības deleģēšanu Latvijas Dzelzceļnieku biedrībai | ["Latvijas Vēstnesis"](https://www.vestnesis.lv/ta/id/273425-par-buvspecialistu-kompetences-novertesanas-un-patstavigas-prakses-uzraudzibas-delegesanu-biedribai-latvijas-siltuma-gazes-un-u...), 73 (5391), 15.04.2015. | 2015.gada 14.aprīlī |
|  | 2015.gada 7.aprīlī  (prot.Nr.18 52.§) | Noteikumi  Nr.176 | Biedrības „Latvijas Siltuma, gāzes un ūdens tehnoloģijas inženieru savienība” Būvniecības speciālistu sertificēšanas centra valsts pārvaldes uzdevumu ietvaros sniegto maksas pakalpojumu cenrādis | ["Latvijas Vēstnesis"](https://www.vestnesis.lv/ta/id/273425-par-buvspecialistu-kompetences-novertesanas-un-patstavigas-prakses-uzraudzibas-delegesanu-biedribai-latvijas-siltuma-gazes-un-u...), 73 (5391), 15.04.2015. | 2015.gada 16.aprīlī |
|  | 2015.gada 7.aprīlī  (prot.Nr.18 53.§) | Noteikumi  Nr.177 | Latvijas Arhitektu savienības Sertificēšanas centra valsts pārvaldes uzdevumu ietvaros sniegto maksas pakalpojumu cenrādis | ["Latvijas Vēstnesis"](https://www.vestnesis.lv/ta/id/273425-par-buvspecialistu-kompetences-novertesanas-un-patstavigas-prakses-uzraudzibas-delegesanu-biedribai-latvijas-siltuma-gazes-un-u...), 73 (5391), 15.04.2015. | 2015.gada 16.aprīlī |
|  | 2015.gada 7.aprīlī  (prot.Nr.18 54.§) | Noteikumi  Nr.178 | **Latvijas Dzelzceļnieku biedrības Sertificēšanas centra valsts pārvaldes uzdevumu ietvaros sniegto maksas pakalpojumu cenrādis** | ["Latvijas Vēstnesis"](https://www.vestnesis.lv/ta/id/273425-par-buvspecialistu-kompetences-novertesanas-un-patstavigas-prakses-uzraudzibas-delegesanu-biedribai-latvijas-siltuma-gazes-un-u...), 73 (5391), 15.04.2015. | 2015.gada 16.aprīlī |
|  | 2015.gada 7.aprīlī  (prot.Nr.18 55.§) | Noteikumi  Nr.179 | **Latvijas Būvinženieru savienības Būvniecības speciālistu sertifikācijas institūcijas valsts pārvaldes uzdevumu ietvaros sniegto maksas pakalpojumu cenrādis** | ["Latvijas Vēstnesis"](https://www.vestnesis.lv/ta/id/273425-par-buvspecialistu-kompetences-novertesanas-un-patstavigas-prakses-uzraudzibas-delegesanu-biedribai-latvijas-siltuma-gazes-un-u...), 73 (5391), 15.04.2015. | 2015.gada 16.aprīlī |
|  | 2015.gada 7.aprīlī  (prot.Nr.18 56.§) | Noteikumi  Nr.180 | **Latvijas Elektriķu brālības Sertifikācijas departamenta valsts pārvaldes uzdevumu ietvaros sniegto maksas pakalpojumu cenrādis** | ["Latvijas Vēstnesis"](https://www.vestnesis.lv/ta/id/273425-par-buvspecialistu-kompetences-novertesanas-un-patstavigas-prakses-uzraudzibas-delegesanu-biedribai-latvijas-siltuma-gazes-un-u...), 73 (5391), 15.04.2015. | 2015.gada 16.aprīlī |
|  | 2015.gada 7.aprīlī  (prot.Nr.18 57.§) | Noteikumi  Nr.181 | **Latvijas Elektroenerģētiķu un Energobūvnieku asociācijas Specializētā sertifikācijas centra valsts pārvaldes uzdevumu ietvaros sniegto maksas pakalpojumu cenrādis** | ["Latvijas Vēstnesis"](https://www.vestnesis.lv/ta/id/273425-par-buvspecialistu-kompetences-novertesanas-un-patstavigas-prakses-uzraudzibas-delegesanu-biedribai-latvijas-siltuma-gazes-un-u...), 73 (5391), 15.04.2015. | 2015.gada 16.aprīlī |

**II. Par pašvaldību būvvalžu apmācībām**

1. Ekonomikas ministrija 2015.gada februārī un aprīlī sadarbībā ar plānošanas reģioniem nodrošināja Latvijas būvvaldēm papildus seminārus, kuros tika sniegta informāciju par būvniecības procesa jauno regulējumu un bija iespēja uzdot jautājumus par to piemērošanu.

Pašvaldībām tika organizēti semināri:

1. **12.februārī** Jūrmalā;
2. **16.aprīlī** Saldū**;**
3. **8.maijā** Cēsīs.

Informācija un skaidrojumi par būvniecības jauno regulējumu ir pieejams Ekonomikas ministrijas mājas lapā (<https://em.gov.lv/lv/nozares_politika/buvnieciba/informacija_un_skaidrojumi/>).

2. **Būvniecības informācijas sistēmas (BIS)** izstrādes projektā saskaņā ar plānotajiem darbiem ir uzsākts projekta pirmās kārtas 30 pašvaldību būvvalžu lietotāju apmācības, kas norisināsies no š.g. marta līdz maijam. Pirmās kārtas Būvvalžu apmācības notiks šādos apmācību posmos:

Būvvalžu galveno lietotāju apmācības (no 31.03.2015 līdz 21.04.2015.). Būvvaldei tika nodrošinātas padziļinātas BIS lietošanas apmācības atsevišķiem būvvaldes lietotājiem. Apmācību laikā lietotājiem tika prezentēta BIS būvvaldes darbinieka darba vieta, pieejama sistēmas testa vide un lietotāju dokumentācija. Būvvalžu pamata lietotāju apmācības un klātienes konsultācijas (no 20.04.2015 līdz 20.05.2015.). Paredzēts, ka šīs apmācības tiks organizētas uz vietas būvvaldēs, kuras apmeklēs BIS izstrādātāju pārstāvji. Šajā apmācību posmā būvvalžu darbinieki instruktora uzraudzībā iepazīsies ar BIS pamatfunkcionalitāti sistēmas testa vidē, pildīs praktiskos uzdevumus un izmēģinās sistēmas lietošanu ar reāliem piemēriem. Šajā laikā arī paredzētas lietotāju klātienes konstultācijas par konkrētiem ar BIS lietošanu saistītiem jautājumiem.

Pēc abu apmācību posmu beigām, tiks lemts par BIS lietošanas uzsākšanu būvvaldē produkcijas režīmā

**III. Latvijas Būvniecības padomē aktualizētie jautājumi**

Atbilstoši Būvniecības likumā un Ministru kabineta 26.08.2014. noteikumos Nr.513 „Latvijas Būvniecības padomes izveidošanas un darbības kārtība” noteiktajam, atbilstoši Ekonomikas ministrijas 10.12.2014. rīkojumam Nr.239, ir izveidota Latvijas Būvniecības padome, kuras sastāvā ir ministriju un 15 būvniecības nevalstisko organizāciju pārstāvji. Padomes darbības mērķis ir veicināt sabiedrības līdzdalību būvniecības politikas izstrādē un īstenošanā.

Latvijas Būvniecības padome sanāk reizi mēnesī un šajā gadā ir notikušas 4 padomes sēdes. Sēdes darba kārtības un protokoli ir pieejami Ekonomikas ministrijas mājas lapā. Sēdēs tika izskatīti nozarei būtiski jautājumi:

1. ***Izglītība.***

Ir identificētas problēmas būvinženieru sagatavošanā un augstskolu beidzēju kvalifikācijas neatbilstība nozares un Būvniecības likumā paredzētajām prasībām reglamentēto profesiju pārstāvjiem. Padomē notika tikšanās ar Rīgas Tehniskās universitātes Būvniecības inženierzinātņu fakultātes dekānu un katedru vadītājiem. Tika konstatēts, ka studiju programmas “Būvniecība” studentiem, ir nepietiekams apmācību stundu skaits speciālajos priekšmetos, trūkst laboratoriju u.c.

Padome lūdza Izglītības un zinātnes ministrijai rast iespēju palielināt finansējumu būvinženieru apmācību programmu īstenošanai un uzdeva Latvijas Būvinženieru savienībai, sadarbībā ar RTU Būvniecības inženierzinātņu fakultāti, līdz šā gada maijam izstrādās priekšlikumus jaunam “Ēku būvinženiera profesijas standartam” un standartam atbilstošu būvinženieru apmācību programmu.

Sertificējošās institūcijām uzdots sagatavot informāciju par potenciālo speciālistu skaitu kam būtu nepieciešams apgūt akadēmisko izglītību, lai atbilstu Būvniecības likumā noteiktajām prasībām.

1. ***Publiskais iepirkums būvniecībā.***

Nozare norāda uz “zemākās cenas principu”, kas dominē valsts un pašvaldību iepirkumos, kā galvenos iemeslus minot negodīgu konkurenci, nodokļu nemaksāšanu, nekompetentas iepirkumu komisijas, kas nespēj izvērtēt piedāvājumus, lai atlasītu saimniecisku izdevīgāko piedāvājumu, būvniecības procesi tiek kavēti iepirkumu konkursu lēmumu pārsūdzību dēļ.

Lai mazinātu nozares neapmierinātību ar publisko iepirkumu, padome izstrādā priekšlikumus jaunajam Publiskā iepirkuma likumprojektam, kas tiek gatavots ieviešot Eiropas Parlamenta un Padomes Direktīvu 2014/24/ES par publisko iepirkumu. Ir priekšlikums uz likuma bāzes izdot speciālos normatīvus atsevišķi iepirkumiem precēm, pakalpojumiem un būvdarbiem.

Padomes ir izveidojusi darba grupu, priekšlikumu sagatavošanai jaunajam Publiskā iepirkuma likumam un uzskata, ka uz Būvniecības likuma pamata noteiktā būvkomersantu klasifikācija atvieglos iepirkuma procesu gan būvniekam, gan pasūtītājam.

***3.*** ***Eiropas Savienības fondu prioritātes 2014.-2020.gada plānošanas periodam.***

Regulāri padome uzklausa ministriju pārstāvjus, kas informē par plānoto finansējumu būvniecībai.

Padome ministriju pārstāvjiem ierosina ņemt vērā iepriekšējā plānošanas periodā ministrijās pieļautās kļūdas būvdarbu plānošanā: noteikti nesamērīgi īsi projektu realizācijas termiņi; projektēšanas neiekļaušana attiecināmajās izmaksās, būvdarbu sezonalitāte u.c.

Latvijas Būvniecības padomes ir deleģējusi savu pārstāvi Eiropas Savienības fondu Uzraudzības komitejā.

***4. Līdzdalība tiesiskā regulējuma sakārtošanā.***

Ekonomikas ministrija katrā padomes sēdē informē par ministrijas izstrādātajiem uz Būvniecības likuma pamata izdodamajiem noteikumu un būvnormatīvu projektiem. Izstrādātie noteikumu un būvnormatīvu projekti pirms iesniegšanas Valsts sekretāru sanāksmē, tiek izsūtīti visiem padomes locekļiem priekšlikumu sniegšanai.

Padomes locekļi izskatīšanai padomē, ir iesnieguši vairākus priekšlikumus, kuru būtu nepieciešams iestrādāt normatīvajos aktos, daudzi tiek atbalstīti un papildinātie, par diskutējamiem jautājumiem notiek balsojumi.

***5. Būvniecības informatīvās sistēma (BIS).***

Saistībā ar BIS sistēmas izstrādāšanu atbilstoši jaunā Būvniecības likumā noteiktajām prasībām, padome tika informēta par BIS ieviešanas aktuālo stāvokli. Padome ierosināja Ekonomikas ministrijai plašāk informēt potenciālos BIS lietotājus par BIS ieviešanu un tās sniegtajiem pakalpojumiem.

***6. Būvkomersantu reģistrācijas valsts nodeva.***

Nozare iepazinās ar būvkomersantu reģistrācijas valsts nodevas aprēķināšanas kārtību un valsts budžeta ietvaros noteikto izlietojumu.

Padome nolēma organizēt darba grupu, par priekšlikumu izstrādāšanu būvkomersantu nodevas lieluma noteikšanas principa maiņai un jaunu kritēriju izstrādāšanai.

**IV. Turpmākā rīcība**

**Ekonomikas ministrija turpina nepieciešamo normatīvo aktu izstrādi un to pilnveidošanu:**

1. Vairāki Ministru kabineta noteikumu projekti ir izsludināti Valsts sekretāru sanāksmē un turpinās šo projektu saskaņošana *(skat. Tabulu Nr.3).*

1) Attiecībā uz Ministru kabineta noteikumu projektu „Būvniecības informācijas sistēmas noteikumi” (turpmāk - BIS noteikumi), informējam, ka BIS noteikumi tika izsludināti Valsts sekretāru 2014.gada 27.marta sanāksmē (VSS – 289) un šobrīd tie ir saskaņošanas procesā. BIS noteikumu saskaņošanā ir rīkotas vairākas starpministriju (starpinstitūciju) saskaņošanas sanāksmes, kā arī elektroniskās saskaņošanas.

Neskatoties uz vairākām atkārtotām divpusējām tikšanās reizēm ar Latvijas Pašvaldību savienību, par Latvijas Pašvaldību savienības uzturētajiem un no jauna izteiktajiem iebildumiem vienošanās par to saskaņošanu līdz šim nav panākta. Šobrīd Ekonomikas ministrija veic precizējumus noteikumu projektā, kā arī izstrādā Ministru kabineta sēdes protokollēmuma projektu, kas ir kā nosacījums no Latvijas Pašvaldību savienības puses noteikumu projekta tālākai virzībai.

Latvijas Pašvaldību savienība uzskata, ka normatīvajos aktos nav standartizēti būvniecības dokumentos pat tie visi datu lauki, kuri jau šobrīd ir paredzēti noteikumu projektā, kā uzkrājamie, piemēram, neviens no Ministru kabineta noteikumiem, kas izdoti uz Būvniecības likuma pamata, nereglamentē ne būvju galvenā lietošanas veida, ne telpu grupu lietošanas veida, ne būvju tipu noteikšanu, iedalījumu utt.  Ministru kabineta 2009.gada 22.decembra noteikumi Nr.1620 „Noteikumi par būvju klasifikāciju” ir izdoti pirms jaunā Būvniecības likuma pieņemšanas, nav saskaņoti ar būvniecībā izvirzītajām prasībām. Tie nav saskaņoti ar jaunpieņemto būvju iedalījumu grupās, kā arī nav iespējams ievērot nosacījumu, ka būves galvenajam lietošanas veidam un telpu grupas lietošanas veidam jāatbilst būvniecību regulējošo normatīvo aktu prasībām, jo būvniecību reglamentējošajos normatīvajos aktos līdz šim nav noteiktas specifiskās prasības katram lietojuma veidam kāds iekļauts minētajos noteikumos.

Šobrīd ar Latvijas Pašvaldību savienību tiek skaņoti protokollēmumā iekļaujamie uzdevumi.

2) Noteikumu projekts „Grozījumi Ministru kabineta 2014.gada 19.augusta noteikumos Nr.500 „Vispārīgie būvnoteikumi”” paredz, ka:

- pasūtītāja pienākums būs pasūtīt atbilstošu būvprojektu, kas nodrošinās, ka būve atbildīs būves būtiskajām prasībām;

- galvenajam būvdarbu veicējam būs pienākums informēt pasūtītāju par visiem būvobjektā piesaistītiem būvdarbu veicējiem;

- atbildīgajam būvdarbu vadītājam, kā arī būvuzraugam gadījumos, kad viņš veiks pienākumos vairākos būvobjektos būs pienākums par to informēt pasūtītāju un būvvaldi;

- būvinspektors kontrolēs, vai atbildīgais būvdarbu vadītājs norādītāja laikā atrodas būvobjektā un veic tam noteiktos pienākumus.

- u.c. redakcionāli precizējumi.

Tabula Nr.3

|  |  |  |  |  |  |
| --- | --- | --- | --- | --- | --- |
| Nr.  p.k. | Projekts veids | Nosaukums | Izsludināts VSS  (datums, protokols Nr.) | Izstrādes stadija | Spēkā stāšanās datums |
| 1. | Noteikumu projekts | **Būvniecības informācijas sistēmas noteikumi** | 27.03.2014.  VSS prot.Nr.12, 4.§, VSS-289 | Projekts tiek precizēts.  Atbilstoši 09.04.2015. VSS prot.Nr.14, 23.§ projekta iesniegšanas termiņš ir noteikts 2015.gada 1.septembris |  |
| 2. | Noteikumu projekts | **Grozījumi Ministru kabineta 2014.gada 19.augusta noteikumos Nr.500 „Vispārīgie būvnoteikumi”** | 12.03.2015.  VSS prot.Nr.10, 3.§, VSS-227 | Projekts tiek precizēts atbilstoši saņemtajiem iebildumiem |  |

2. Turpinās darbs pie Latvijas būvnormatīvu izstrādes, kas ieviesīs Eirokodeksu standartus*.*

Atbilstoši Eirokodeksu ieviešanas plānam 2013.-2014.gadam, Ekonomikas ministrija sadarbībā ar nozares profesionāļiem izstrādāja un Ministru kabinets 2014.gada 23.decembra sēdē apstiprināja būvkonstrukciju projektēšanas būvnormatīvus, kuri stājās spēkā 2015.gada 1.janvārī:

1) Latvijas būvnormatīvs ***LBN 204-14 „Tērauda būvkonstrukciju projektēšana”*** (apstiprināts ar Ministru kabineta 2014.gada 23.decembra noteikumiem Nr.794);

2) Latvijas būvnormatīvs ***LBN 206-14 „Koka būvkonstrukciju projektēšana”*** (apstiprināts ar Ministru kabineta 2014.gada 23.decembra noteikumiem Nr.793).

Atbilstoši Eirokodeksa standartu nacionālajam ieviešanas plāna 2013.-2014.gadam, Ekonomikas ministrija ir izsludinājusi Valsts sekretāru sanāksmē Latvijas būvnormatīvus, kas nodrošinās Eirokodeksa standartu pilnīgu adaptācija būvniecību regulējošo normatīvo aktu sistēmā *(skat. Tabulu Nr.4)*:

Tabula Nr.4

|  |  |  |
| --- | --- | --- |
| Nr.  p.k. | Nosaukums  (Noteikumu projekts  Latvijas būvnormatīvs) | Izsludināts VSS  (datums, protokols Nr.) |
| 1. | **Noteikumi par Latvijas būvnormatīvu LBN 203-15 „Betona būvkonstrukciju projektēšana”** | 09.04.2015.  VSS prot.Nr.14, 9.§, VSS-308 |
| 2. | **Noteikumi par Latvijas būvnormatīvu LBN 205-15 „Mūra būvkonstrukciju projektēšana”** | 09.04.2015.  VSS prot.Nr.14, 10.§, VSS-309 |
| 3. | **Noteikumi par Latvijas būvnormatīvu LBN 207-15 „Ģeotehniskā projektēšana”** | 09.04.2015.  VSS prot.Nr.14, 11.§, VSS-310 |
| 4. | **Noteikumi par Latvijas būvnormatīvu LBN 212-15 „Tērauda un betona kompozīto būvkonstrukciju projektēšana”** | 09.04.2015.  VSS prot.Nr.14, 12.§, VSS-311 |
| 5. | **Noteikumi par Latvijas būvnormatīvu LBN 213-15 „Alumīnija būvkonstrukciju projektēšana”** | 09.04.2015.  VSS prot.Nr.14, 13.§, VSS-312 |
| 6. | **Noteikumi par Latvijas būvnormatīvu LBN 215-15 „Seismiski izturīgu būvkonstrukciju projektēšana”** | 09.04.2015.  VSS prot.Nr.14, 14.§, VSS-313 |

3. Būvniecības likuma pārejas noteikumu 2.punkts paredz, ka *līdz attiecīgos Ministru kabineta noteikumus aizvietojošo Ministru kabineta noteikumu spēkā stāšanās dienai, bet ne ilgāk kā līdz 2015.gada 1.jūlijam piemērojami Latvijas būvnormatīvi, ciktāl tie nav pretrunā ar šo likumu.*

Līdz 2015.gada 1.janvārim Ministru kabinetā ir pieņemti šādi Latvijas būvnormatīvi:

1) Latvijas būvnormatīvs ***LBN 008-14 „Inženiertīklu izvietojums”*** (apstiprināts ar Ministru kabineta 2014.gada 30.septembra noteikumiem Nr.574);

2) Latvijas būvnormatīvs ***LBN 310-14 „Darbu veikšanas projekts”*** (apstiprināts ar Ministru kabineta 2014.gada 21.oktobra noteikumiem Nr.655).

Valsts sekretāru sanāksmē ir izsludināti šādi Latvijas būvnormatīvi (*skat. Tabulu Nr.5*):

Tabula Nr.5

|  |  |  |  |
| --- | --- | --- | --- |
| Nr.  p.k. | Nosaukums  (Noteikumu projekts  Latvijas būvnormatīvs) | Izsludināts VSS  (datums, protokols Nr.) | Izstrādes stadija |
| 1. | **Noteikumi par Latvijas būvnormatīvu LBN 202-14 „Būvprojekta saturs un noformēšana”** | 31.07.2014.  VSS prot.Nr.29, 5.§, VSS-708 | Tiek vērtēti TM saņemtie atkārtotie iebildumi  Saskaņā ar 07.05.2015. VSS (prot.Nr.18, 14.§)  Lemto projekta iesniegšanas termiņš ir 2015.gada 29.maijs |
| 2. | **Noteikumi par Latvijas būvnormatīvu LBN 261-15 „Ēku iekšējā elektroinstalācija”** | 26.02.2015. VSS prot.Nr.8, 2.§,  VSS-183 | Projekts ir precizēts un nosūtīts piecu dienu saskaņošanai |
| 3. | **Noteikumi par Latvijas būvnormatīvu LBN 305-15 „Ģeodēziskie darbi būvniecībā”** | 26.02.2015. VSS prot.Nr.8, 3.§,  VSS-184 | Ir notikusi starpministriju saskaņošanas sanāksme, projekts tiek precizēts |
| 4. | **Noteikumi par Latvijas būvnormatīvu LBN 209-15 „Mazstāvu dzīvojamās mājas”** | 26.02.2015. VSS prot.Nr.8, 4.§,  VSS-185 | Latvijas Arhitektu savienība neatbalsta projekta tālāku virzību, tiek vērtēta iespēja iekļaut atsevišķas normas Latvijas būvnormatīvā LBN 211 „Daudzstāvu daudzdzīvokļu dzīvojamie nami” |
| 5. | **Noteikumi par Latvijas būvnormatīvu LBN 016-15 „Būvakustika”** | 09.04.2015.  VSS prot.Nr.14, 15.§, VSS-314 |  |
| 6. | **Noteikumi par Latvijas būvnormatīvu LBN 231-15 „Dzīvojamo un publisko ēku apkure un ventilācija”** | 30.04.2015.  VSS prot.Nr.17, 8.§, VSS-492 |  |

**Latvijas būvnormatīvu un citu normatīvo aktu sagatavošana, kuri vēl nav izsludināti Valsts sekretāru sanāksmē:**

1. Izstrādes stadijā ir Ministru kabineta noteikumu projekts „Ar radiācijas drošību saistīto būvju būvnoteikumi”. Par Vides aizsardzības un reģionālās attīstības ministrijas (VARAM) sagatavoto Ministru kabineta noteikumu projektu „Ar radiācijas drošību saistīto būvju būvnoteikumi” Ekonomikas ministrija bija sagatavojusi savu vērtējumu, nosūtot 2014.gada decembrī precizēto redakciju.

Ekonomikas ministrija savā atzinumā norādīja, ka izmaiņas sākotnējā redakcijā ir veiktas, lai normatīvajā aktā tiktu iekļauts regulējums, ko paredz Būvniecības likums un tas saturiski atbilstu jau šobrīd Ministru kabinetā pieņemtajiem citiem speciālajiem būvnoteikumiem. Ekonomikas ministrija arī norādīja, ka Ministru kabineta 2011.gada 29.marta noteikumos Nr.233 „Vides aizsardzības un reģionālās attīstības ministrijas nolikums” ietvertais regulējums neatbilst Būvniecības likuma 6.panta ceturtās daļas prasībām, kas paredz, ka nozaru ministrijas atbilstoši to nolikumos noteiktajai kompetencei normatīvajos aktos paredzētajos gadījumos pieņem lēmumus par būvniecības ieceri, proti, VARAM nolikumā nav noteikta atbilstoša kompetence, lai VARAM būtu tiesīga pildīt būvvaldes funkcijas.

Iepazīstoties ar Ekonomikas ministrijas izteikto viedokli, VARAM 2015.gada 29.aprīlī Ekonomikas ministrijā iesniedza atzinuma sniegšanai noteikumu projektu „Grozījumi Ministru kabineta 2004.gada 23.novembra noteikumos Nr.962 „Valsts vides dienesta nolikums””, tādējādi paredzot Valsts vides dienesta funkcijas papildināt ar jaunu funkciju - saskaņā ar Būvniecības likuma 6.panta ceturtajā daļā noteikto pieņemt lēmumus par būvniecības ieceri, pildot Būvniecības likuma 12.panta trešās daļas 3., 4., 5., 5.2., 6., 9. un 10.punktā noteiktās būvvaldes funkcijas attiecībā uz ar radiācijas drošību saistīto būvju (valsts nozīmes jonizējošā starojuma objektu) būvniecību, ja tām piemērots ietekmes uz vidi novērtējuma procedūra atbilstoši likuma „Par ietekmes uz vidi novērtēšanu” 4.panta pirmās daļas 1.punktam.

Šobrīd Latvijā ir tikai divas būves, kuras atbilst noteikumu projektā paredzētajiem ar radiācijas drošību saistīto būvju būvniecības kritērijiem. Tie ir valsts nozīmes jonizējošā starojuma objekti, kuros plānoti šādi būvniecības darbi:

a) Salaspils kodolreaktora likvidēšana

b) radioaktīvo atkritumu tvertņu un ilgtermiņa glabātavas būvniecība radioaktīvo atkritumu glabātavā „Radons”.

VARAM noteikumu projekta „Grozījumi Ministru kabineta 2004.gada 23.novembra noteikumos Nr.962 „Valsts vides dienesta nolikums”” sākotnējās ietekmes novērtējuma ziņojumā (anotācijā) ir norādījusi, ka, lai varētu virzīt izsludināšanai Ministru kabineta noteikumu projektu „Ar radiācijas drošību saistīto būvju būvnoteikumi” nepieciešams veikt grozījumus Valsts vides dienesta nolikumā, lai nodrošinātu funkciju izpildi.

2. Atbilstoši Būvniecības likumā dotajam deleģējumam līdz 2016.gada 1.janvārim ir jāizdod būvkomersantu klasifikācijas noteikumi. Šobrīd ministrija apkopo citu valstu (Lietuvas, Beļģijas u.c.) pieredzi komersantu klasificēšanā un tiek gatavots apkopojums, kurš tiks izskatīts š.g.18.maija Latvijas Būvniecības padomes sēdē. Atbilstoši padomē lemtajam, tiks turpināts darbs pie būvkomersantu klasificēšanas kritēriju noteikšanas un atbilstošās sistēmas izstrādes.

3. Latvijas būvnormatīvi (*skat. Tabulu Nr.6*) tiks precizēti atbilstoši būvniecības nozares nevalstisko organizāciju un iesaistīto ministriju izteiktajiem priekšlikumiem un līdz 2015.gada 1.maijam izsludināti Valsts sekretāru sanāksmē.

Par noteikumu projekta pārstrādi sabiedrība tiek informēta Ekonomikas ministrijas rīkotajos semināros par jauno būvniecības regulējumu. Noteikumu projekts sabiedrībai publiski ir pieejams Ekonomikas ministrijas mājās lapā internetā, kā arī pēc izsludināšanas Valsts sekretāra sanāksmē būs pieejams Ministru kabineta mājās lapā internetā. Ņemot vērā, ka noteikumu projektos (Latvijas būvnormatīvos) paredzētais tiesiskais regulējums nemaina līdzšinējo spēkā esošo regulējumu, līdz ar to Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 13.punktā minētās darbības nav jāveic.

Latvijas būvnormatīvi tiks iesniegti apstiprināšanai Ministru kabineta sēdē atbilstoši Ministru kabineta 2009.gada 7.aprīļa noteikumos Nr.300 „Ministru kabineta kārtības rullis” noteiktajai kārtībai.

Tabula Nr.6

|  |  |  |  |
| --- | --- | --- | --- |
| Nr.  p.k. | Nosaukums | Izstrādes stadija | Informēšana |
| **Latvijas būvnormatīvi** | | | |
| 1. | **LBN 002-01 „Ēku norobežojošo konstrukciju siltumtehnika“** | Izstrādāts | LBN projekts sabiedrībai publiski ir pieejams Ekonomikas ministrijas mājās lapā internetā. |
| 2. | **LBN 003-01 „Būvklimatoloģija”** | Izstrādāts | LBN projekts sabiedrībai publiski ir pieejams Ekonomikas ministrijas mājās lapā internetā. |
| 3. | **LBN 005-99 „Inženierizpētes noteikumi būvniecībā”** | Izstrādāts | LBN projekts sabiedrībai publiski ir pieejams Ekonomikas ministrijas mājās lapā internetā. |
| 4. | **LBN 201-10 „Būvju ugunsdrošība”** | Izstrādāts | LBN projekts sabiedrībai publiski ir pieejams Ekonomikas ministrijas mājās lapā internetā. |
| 5. | **LBN 208-08 „Publiskas ēkas un būves”** | Izstrādāts | LBN projekts sabiedrībai publiski ir pieejams Ekonomikas ministrijas mājās lapā internetā. |
| 6. | **LBN 211-08 „Daudzstāvu daudzdzīvokļu dzīvojamie nami”** |  |  |
| 7. | **LBN 221-98 „Ēku iekšējais ūdensvads un kanalizācija”** | Izstrādāts | LBN projekts sabiedrībai publiski ir pieejams Ekonomikas ministrijas mājās lapā internetā. |
| 8. | **LBN 222-99 „Ūdensapgādes ārējie tīkli un būves”** | Izstrādāts | LBN projekts sabiedrībai publiski ir pieejams Ekonomikas ministrijas mājās lapā internetā. |
| 9. | **LBN 223-99 „Kanalizācijas ārējie tīkli un būves”** | Izstrādāts | LBN projekts sabiedrībai publiski ir pieejams Ekonomikas ministrijas mājās lapā internetā. |
| 10. | **LBN 224-05 „Meliorācijas sistēmas un hidrotehniskās būves”** | Izstrādāts | LBN projekts sabiedrībai publiski ir pieejams Ekonomikas ministrijas mājās lapā internetā. |
| 11. | **LBN 229 -06 „Hidroelektrostaciju hidrotehniskās būves”** |  |  |
| 12. | **LBN 241-03 „Iekšējās gāzesvadu sistēmas un gāzes iekārtas "** |  |  |
| 13. | **LBN 242-02 „Gāzes sadales un lietotāju ārējie tīkli”** |  |  |
| 14. | **LBN 262-05 „Elektronisko sakaru tīkli”"** |  |  |
| 15. | **LBN 501-06 „Būvizmaksu noteikšanas kārtība”** |  |  |
| 16. | **LBN 405-01 „Būvju tehniskā apsekošana”** | Izstrādāts | LBN projekts sabiedrībai publiski ir pieejams Ekonomikas ministrijas mājās lapā internetā. |

4. Ministru kabineta sēdes protokollēmumos doto uzdevumu izpilde:

1) Ar Ministru kabineta 2014.gada 19.augusta sēdes protokollēmuma (prot. Nr.44 54.§) "Noteikumu projekts "Noteikumi par būvdarbu veicēju un būvspeciālistu civiltiesiskās atbildības obligāto apdrošināšanu"" 2.punktu Ekonomikas ministrijai tika uzdots *sešu mēnešu laikā sagatavot un noteiktā kārtībā iesniegt izskatīšanai Ministru kabinetā likumprojektu "Grozījumi Būvniecības likumā", paredzot deleģējumu Ministru kabinetam izdot Ministru kabineta noteikumus par būvspeciālistu profesionālās civiltiesiskās atbildības obligātās apdrošināšanas un būvuzņēmēju civiltiesiskās atbildības obligātās apdrošināšanas garantijas fonda izveidošanas, uzturēšanas un administrēšanas kārtību. Garantijas fonda mērķis ir līdzekļu uzkrāšana, lai nodrošinātu apdrošināšanas atlīdzību izmaksas gadījumos, kad būvspeciālistu profesionālās civiltiesiskās atbildības obligātās apdrošināšanas vai būvuzņēmēju civiltiesiskās atbildības obligātās apdrošināšana nesedz visus zaudējumus, kas radušies, iestājoties apdrošināšanas gadījumam*

Atbilstoši Ekonomikas ministrijas sagatavotajam informatīvajam ziņojumam „Par valsts nodevu būvniecības pakalpojumiem”, kas tika izskatīts 2014.gada 19.novembra Ministru kabineta sēdē, būvniecības nozares vajadzībām paredzēts piesaistīt finansējumu no ikgadējiem būvkomersantu maksājumiem, kas nodrošinās būvniecības nozares normatīvās bāzes pilnveidošanu, kā arī nozares sakārtošanai nepieciešamo pasākumu finansēšanu. Būvniecības sabiedrisko organizāciju iesniegtie priekšlikumi par nozares vajadzībām tiks izskatīti kārtējā Būvniecības padomes sēdē. Vienlaikus Būvniecības padomes sēdē tiks izskatīti priekšlikumi nepieciešamiem grozījumiem vairākos būvniecības normatīvajos aktos. Savukārt, pēc izskatīšanas Būvniecības padomē normatīvo aktu projekti tiks virzīti izskatīšanai Ministru kabineta sēdē.

Ministru kabineta 2015.gada 7.aprīļa sēdē (prot.Nr.18, 9.§), ņemot vērā ekonomikas ministres iesniegto informāciju, Ministru kabineta 2014.gada 19.augusta sēdes protokollēmuma (prot. Nr.44 54.§) 2.punktā dotā uzdevuma izpildes termiņš tika pagarināts līdz 2015.gada 1.jūlijam.

2) Ministru kabineta 2014.gada 16.septembra sēdes protokollēmuma (prot. Nr.49 5.§) „Noteikumu projekts „Ostu hidrotehnisko, siltumenerģijas, gāzes un citu, atsevišķi neklasificētu, inženierbūvju būvnoteikumi”” 2.punktā tika dots uzdevums *Ekonomikas ministrijai sadarbībā ar Ārlietu ministriju un Tieslietu ministriju izstrādāt un līdz 2015.gada 1.februārim iesniegt Ministru kabinetā noteikumu projektu par ēku, kas nepieciešamas Latvijas Republikas diplomātiskajām un konsulārajām vajadzībām, būvniecības kārtību ārvalstīs.*

Pildot uzdevumu, piedaloties Ekonomikas ministrijas un Ārlietu ministrijas pārstāvjiem, 2015. gada 23. februārī tika organizēta sanāksme. Sanāksmē tika izskatīti arī jautājumi saistībā ar Tieslietu ministrijas iepriekš izteiktajiem iebildumiem saistībā ar ēku, kas nepieciešamas Latvijas Republikas diplomātiskajām un konsulārajām vajadzībām, būvniecības kārtību ārvalstīs. Atbilstoši sanāksmes rezultātiem, tika sagatavots Ministru kabineta noteikumu projekts „Grozījums Ministru kabineta 2014.gada 2.septembra noteikumos Nr.529 „Ēku būvnoteikumi”” – 2015.gada 7.aprīlī nosūtīts saskaņošanai Ārlietu ministrijai. Vienlaikus informējam, ka pēc iepriekš minētā Ministru kabineta noteikumu projekta saskaņošanas ar Ārlietu ministriju tas tiks nosūtīts saskaņošanai Tieslietu ministrijai, nepieciešamības gadījumā, rīkojot kopēju starpinstitūciju sanāksmi par attiecīgo jautājumu.

Ņemot vērā, ka noteikumu projektu nepieciešams izsludināt Valsts sekretāru sanāksmē, Ekonomikas ministrija 2015.gada 7.maijā ir iesniegusi izskatīšanai Ministru kabineta sēdē (vēstule Nr.1-1-3618) Ministru kabineta sēdes protokollēmuma projektu „Par Ministru kabineta 2014. gada 16. septembra sēdes protokollēmuma (prot. Nr.49 5.§) 2.punktā dotā uzdevuma izpildes termiņa pagarināšanu līdz 2015. gada 1. augustam.

5. Atbilstoši Latvijas Būvniecības padomes 2014.gada 15.decembra sēdē lemtajam un ņemot vērā izsludinātos grozījumus Vispārīgajos būvnoteikumos, Ekonomikas ministrijai šobrīd gatavo grozījumus normatīvajos aktos, kuros ir jāveic precizējumi:

1) MK 19.08.2014. noteikumos Nr.501 „Elektronisko sakaru tīklu ierīkošanas, būvniecības un uzraudzības kārtība”;

2) MK 19.08.2014. noteikumos Nr.502 „Noteikumi par būvspeciālistu un būvdarbu veicēju civiltiesiskās atbildības obligāto apdrošināšanu”;

3) MK 02.09.2014. noteikumos Nr.529 Ēku būvnoteikumi”;

4) MK 16.09.2014. noteikumos Nr.551 „Ostu hidrotehnisko, siltumenerģijas, gāzes un citu, atsevišķi neklasificētu, inženierbūvju būvnoteikumi”.

6. Papildus izsludinātajam noteikumu projektam „Grozījumi Ministru kabineta 2014.gada 19.augusta noteikumos Nr.500 „Vispārīgie būvnoteikumi”” (VSS-227) Latvijas pašvaldību savienība sniegtajā atzinumā ir aktualizējusi vairākus jautājumus, kurus nerisina pašreizējais būvniecības regulējums vai jautājuma būtība attiecas uz Būvniecības likuma regulējumu:

1) skaidrot terminu „esošā būve”. No tiesu prakses izriet, ka tā ir ekspluatācijā pieņemtā būve, kas ir ierakstīta kadastra sistēmā, un tikai tādu var pārbūvēt vai mainīt funkciju. Praksē bieži vien tiek prasīts mainīt funkciju vai veikt pārbūvi ēkām, kas nav nodotas ekspluatācijā;

2) nav regulējuma, kas noteiktu, ko darīt ar būvprojektiem, kas akceptēti vēl pirms 1995.gada;

3) jāmaina Būvniecības likuma 16. panta otrā divi prim daļa, jo tā neietver gadījumu, kad būvapjoms tiek samazināts, nevis palielināts. Būvapjoma samazināšanas gadījumā trešo personu tiesības vispār netiek skartas, un to iespējamais aizskārums pat samazinās, līdz ar to, nav lietderīgi izsniegt jaunu būvatļauju.

Lai risinātu Latvijas Pašvaldību savienības aktualizētos problēmjautājumus, Ekonomikas ministrija veidos darba grupu iepriekš minēto jautājumu izvērtēšanai un attiecīga regulējuma izstrādei. Darba grupā tiks iesaistītas ne tikai pašvaldību būvvaldes, bet arī iesaistītās ministrijas un būvniecības nozares pārstāvji.

Ekonomikas ministre D.Reizniece-Ozola

Vīza:

Valsts sekretāra

pienākumu izpildītājs,

valsts sekretāra vietnieks J.Spiridonovs

11.05.2015.

4377

Bučinska,

67013032, [Elga.Bucinska@em.gov.lv](mailto:Elga.Bucinska@em.gov.lv)